En 20-årig mand anmeldte søndag til Østjyllands Politi, at hans dankort var blevet misbrugt for flere tusinde kroner, efter han havde fået et lift fra Aarhus midtby af to fremmede mænd.

Det var sket om natten, da to mænd i en bil rullede op på siden af ham på Nørreport og tilbød ham et lift. Han sagde ja tak og bad om at blive kørt til Risskov, oplyser Østjyllands Politi.

På vejen stoppede bilen ved en tankstation, hvor passageren blev bedt om at betale for benzin. En af mændene stod lige bag ham, da han betalte med sit dankort. Tilbage i bilen kunne han ikke finde sit dankort og spurgte til det. En af mændene 'fandt' det og afleverede det til den unge mand, der kort efter blev sat af i Risskov.

Senere søndag opdagede han, at der var hævet for flere tusinde kroner på dankortet, og at hans kørekort manglede.

De to mænd i bilen beskrives som:

A

• Afrikansk af udseende, sort hudfarve

• Ca. 20-25 år

• Ca. 185-195 cm høj, spinkel

• Kort, sort, let krøllet hår

• Iført mørkt tøj

• Talte dansk

B

• Mellemøstlig af udseende, brun hudfarve

• Ca. 25-30 år

• Ca. 180-185 cm høj, muskuløs

• Kort, sort hår og fuldskæg

• Iført mørkt tøj

• Talte dansk

Læs også Narkoskibet Duncan Island ligger nu i Aarhus Havn: Var lastet med 100 kilo kokain

Læs også Uhyggelig vold på åben gade i nat: Kvinde trampet i ansigtet, så hendes tænder flækkede

Østjyllands Politi advarer kraftigt mod at benytte sig af pirattaxaer, da der har været mange eksempler på, at passagerer bliver snydt, bestjålet eller udsat for røveri. Politiet råder til i stedet at tage offentlige transportmidler, en rigtig taxa eller lav en aftale om at blive hentet af venner eller familie.

jr